Schweizer: Departement staan Solidariteit-aansoek teenElana Barkhuizen. Foto: Reint Dykema Noordwes se onderwysdepartement gaan die vakbond Solidariteit se dringende aansoek in die arbeidshof teenstaan om die skorsing van Elana Barkhuizen, onderwyseres aan die Laerskool Schweizer-Reneke, op te hef. In ŉ bondige verklaring het Solidariteit Vrydag gesê hy is in kennis gestel dat Sello Lehari, Noordwes se LUR vir onderwys, en die departement gekant is teen die vakbond se dringende aansoek. Solidariteit het regstappe ingestel teen Lehari, die departement, die Laerskool Schweizer-Reneke en sy beheerliggaam, in wie se diens Barkhuizen is. In sy aansoek vra Solidariteit dat die arbeidshof reeds teen 24 Januarie beslis dat Barkhuizen se skorsing onregmatig was en dus opgehef moet word. Barkhuizen moes nooit geskors gewees het nie Anton van der Bijl, die vakbond se hoof van arbeidsregsdienste, het gesê Barkhuizen moes nooit geskors gewees het nie en het gevra dat sy onmiddellik terugkeer werk toe. Barkhuizen is geskors nadat sy op die eerste skooldag ŉ foto van ŉ kollega se gr. R-klas geneem het waarop gesien kan word hoe wit en swart kinders afsonderlik sit. Thabiso Maolwane, ŉ ouer van een van die swart leerders op die omstrede foto, het intussen gesê hy meen die onderwysdepartement “het die saak te ver gevoer”. Maolwane het aan die nuuskanaal eNCA gesê dit was net ŉ tydelik reëling; later is die kinders wel geïntegreer.